**Par papildu darbinieka nodarbināšanu ģimenes ārsta praksē**

Nacionālais veselības dienests (turpmāk – Dienests) laikposmā no 01.01.2022. līdz 30.06.2022. ģimenes ārsta praksei, kas nodrošina vakcināciju pret Covid-19, līgumā ar ģimenes ārsta praksi noteiktajā kārtībā veic maksājumu par papildu darbinieka nodarbināšanu praksē. Maksājumu veido:

1. noteikumu Nr.555 153.2.apakšpunktā noteiktā vidējā darba samaksa mēnesī (t.i. 1183,00 *euro*) un valsts sociālās apdrošināšanas obligātās iemaksas;

2. piemaksa par darba vietas nodrošināšanu 119,00 *euro* apmērā.

Papildus darbinieka piesaistei paredzētā maksājuma piešķiršanas un izlietošanas kārtība ir noteikti Līguma[[1]](#footnote-1) 6.1.26.punktā (turpmāk – Kārtība, skat. pielikumā)[[2]](#footnote-2).

Ņemot vērā saņemtos jautājumus par papildus darbinieka veicamajiem darba pienākumiem, papildus darbinieka veiktās darba uzskaites kārtību un darba rezultātu novērtēšanu, Dienests ir sagatavojis skaidrojošu informāciju.

Dienests paskaidro, ka lēmums nodrošināt praksēm maksājumu par papildus darbinieka piesaisti laika posmā no 01.01.2022. līdz 30.06.2022., tika pieņemts, lai ģimenes ārstu prakses varētu nodrošināt nepieciešamos personāla resursus pieaugošajam darba apjomam, kas sagaida primāro veselības aprūpi 2022.gada pirmajā pusē Covid-19 infekcijas izplatības dēļ[[3]](#footnote-3). Papildus darbinieku piesaista darbam ģimenes ārsta praksē, lai veiktu vakcinācijas procesa organizēšanu, koordinēšanu un nevakcinēto personu apzvanīšanu un motivēšanu, Covid-19 infekcijas slimojošu pacientu uzraudzību un nodrošinātu Covid-19 infekcijas slimojošu pacientu hronisko slimību saasinājumu novēršanu un novērošanu, kas prognozējoši palielināsies omikrona izplatības dēļ.

Piesakoties maksājuma saņemšanai, ģimenes ārsta praksei ir jāievēro normatīvo aktu un Līguma nosacījumi, tajā skaitā Kārtība, kur noteikts gan kā pieteikties maksājumam, gan norādīts, ka saņemtais maksājums ir izlietojams tikai papildus darbinieka piesaistei darbam ģimenes ārstu praksē 2022.gada pirmajā pusgadā, lai veiktu gan Kārtībā noteiktos, gan citus pienākumus atbilstoši Prakses reālām vajadzībām un darbinieka kompetencei. Tātad, ģimenes ārsta praksei saņemot papildus darbinieka piesaistei paredzēto maksājumu, tas ir jāizlieto konkrētajam mērķim, izpildot Kārtībā noteiktās prasības.

Sakarā ar to, ka līdzekļi papildus darbinieka piesaistei ģimenes ārstu praksēm 2022.gada I pusgadā ir novirzīti no līdzekļiem neparedzētiem gadījumiem, Dienests atbilstoši kompetencei plāno veikt uzraudzības darbības, lai pārliecinātos par piešķirtā finansējuma izlietojuma atbilstību noteiktajam mērķim.[[4]](#footnote-4) Uzraudzības darbības tiks organizētas izlases kārtā, ņemot vērā risku analīzes rezultātus.

Dienests paskaidro, ka lai nepalielinātu administratīvo slogu ģimenes ārstu praksēm, netika izveidota noteikta atskaites forma papildus darbinieka veikto darba pienākumu uzskaitei, atstājot ģimenes ārstu pārziņā, kā nodrošināt savu darbinieku darba uzskaiti. Dienests tabulā apkopoja informāciju ar piemēriem, kādi dokumenti vai prakses rīcībā esošā informācija var tikt izmantota papildus darbinieka darba uzskaitei (skatīt tabulu Nr.1).

Ņemot vērā to, ka maksājums tiek piešķirts papildus darbinieka nodarbināšanai ģimenes ārsta praksē 2022.gada pirmajā pusgadā, savukārt uzraudzības darbības par saņemto maksājumu var tikt veiktas arī pēc maksājuma saņemšanas termiņa beigām, proti 2022.gada otrajā pusgadā, Dienests aicina līdz 2022.gada beigām uzglabāt praksē informāciju un dokumentus, kas var pamatot papildus darbinieka darbu, bet atbilstoši spēkā esošai dokumentu lietvedības kārtībai nav jāuzglabā ilgstoši, piemēram, sarakstus ar nevakcinētiem pacientiem, kuriem tika veikti zvani, vai citus pierakstus, kas var pamatot papildus darbinieka veikto darbu.

Tabula Nr.1

**Skaidrojums par informāciju, kurā var tikt uzskaitīti papildus darbinieka veiktie darba pienākumi un sasniegtie darba rezultāti**

|  |  |
| --- | --- |
| **Kārtībā noteiktie pasākumi** | **Informācija un/vai dokumenti, kas var pamatot kārtībā noteikto prasību izpildi** |
| Veikt papildus darbinieka darba laika uzskaiti (Kārtības 4.punkts)  | Darba laika uzskaites tabele, darba grafiks vai cita informācija, kurā tiek atspoguļota informācija par papildus darbinieka darba laiku praksē |
| Veikt papildus darbinieka veiktā darba uzskaiti (Kārtības 4.punkts)Papildus darbiniekam nosakāmi darba pienākumi (Kārtības 3.punkts) | Ģimenes ārsta prakses un papildus darbinieka savstarpēji noslēgts darba līgums, kur norādīti veicamie pienākumi un to apjoms, darbinieka amata apraksts vai cits dokuments, kurā tiek atspoguļota informācija par darbiniekam nosakāmiem darba pienākumiem vai sagaidāmajiem darba rezultātiem |
| Maksājums izlietojams tikai papildus darbinieka piesaistei darbam ģimenes ārsta praksē (Kārtības 3.punkts)Izpildītājs nevar uzrādīt izmaksāto maksājumu vai maksājums nav izlietots pilnā apmērā (Kārtības 7.punkts) | Maksājuma uzdevums, izraksts no bankas konta vai cita informācija, kas apliecina maksājuma veikšanu darbiniekam  |
| Izveidot un uzturēt praksē reģistrēto pacientu kontaktinformācijas elektronisko datubāzi (Kārtības 6.1.punkts) | Praksē ir izveidots un tiek uzturēts saraksts ar prakses pacientu kontaktinformāciju (sarakstā norādāma informācija par pacientu: vārds, uzvārds, personas kods, adrese, tālrunis un cita informācija pēc prakses ieskatiem). Atkarībā no praksē izmantojamām datorprogrammām sarakstu var veidot praksei ērtākā veidā, izmantojot Word, Excel vai citu datorprogrammatūru vai veidojot sarakstu prakses izmantotajā lokālajā programmā.  |
| Apzvanīt nevakcinētos praksē reģistrētos pacientus, motivēt saņemt vakcināciju pret Covid-19 (Kārtības 6.2.punkts)Nodrošināt ar Covid-19 infekciju slimojošu hronisko pacientu apzvanīšanu, uzraudzību (Kārtības 6.3.punkts) | Saraksti ar pacientiem, kuriem veikti zvani, ieraksti medicīniskajā dokumentācijā par veikto darbu atbilstoši Noteikumu Nr.265[[5]](#footnote-5) prasībām, vai cita dokumentācija, kurā tiek atspoguļota informācija par veikto pacientu apzvanīšanu un uzraudzību.  |

**Dienests pateicas ģimenes ārstu praksēm par iesaisti vakcinācijas pret Covid-19 procesa nodrošināšanā un cer uz tikpat veiksmīgu sadarbību nākotnē.**

Pielikumā: Līguma 6.1.26.punkts “Kārtība par maksājuma piešķiršanu un izlietošanu ģimenes ārsta praksē nodarbinātam (papildus darbiniekam)”

1. Līgums “Par primārās veselības aprūpes pakalpojumu sniegšanu un apmaksu” (turpmāk - Līgums) [↑](#footnote-ref-1)
2. Kārtība par maksājuma piešķiršanu un izlietošanu ģimenes ārsta praksē nodarbinātam (papildus darbiniekam) (turpmāk – Kārtība) [↑](#footnote-ref-2)
3. Ministru kabineta 28.08.2018. noteikumi Nr. 555 „Veselības aprūpes pakalpojumu organizēšanas un samaksas kārtība” (turpmāk – Noteikumi Nr. 555) 245.6 punkts [↑](#footnote-ref-3)
4. Kārtības 5.punkts [↑](#footnote-ref-4)
5. Ministru kabineta 04.04.2006. noteikumi Nr.265 „Medicīnisko dokumentu lietvedības kārtība” (turpmāk – Noteikumi Nr. 265) [↑](#footnote-ref-5)